text: 20 Wajcha suyupi tiyakoj uj anciano nin: "Wakin kutisqa runas ninku Jehovaj testigosnin may kusisqas kasqankuta. Chantá reparallankutaj, wajcha cristianospis kapuyniyoj runas jina sumajta pʼachallikusqankuta", nispa. Kay rikuchin Jesuspa nisqan cheqapuni kasqanta (Mat. 6:28-30, 33). Ama iskaychakuychu Jehová munakususqanmanta, familiaykej allinninta munasqanmantapis. Chantapis Biblia nin: "Diosqa sumajta qhawamushan tukuy kay pachata, kallpachananpaj tukuy sonqowan payllapi atienekunku, chaykunata", nispa (2 Cró. 16:9). Jehovaqa, familianchej kusisqa kausakunanpaj imaynatachus qhawanata kamachiwanchej. Kasukuspataj, Payta munakusqanchejta, paypi atienekusqanchejta ima rikuchinchej. Biblia nin: "Diosta munakoyqa kamachisqasninta juntʼaymin, kamachisqasninta juntʼaytaj atina jinalla", nispa (1 Juan 5:3).